
הכנסת השבע-עשרה






נוסח לא מתוקן

מושב שני

פרוטוקול מס'
מישיבת ועדת הכספים

יום רביעי, י' באדר התשס"ז (28 בפברואר 2007), שעה 10:30

סדר היום: 
מעמדו של ארגון ההצלה זק"א

נכחו:
חברי הוועדה:

יעקב ליצמן – היו"ר

חיים אורון

ניסן סלומינסקי

ראובן ריבלין

אברהם מיכאלי

מוזמנים:
לירן שטרן


- אגף החשב הכללי, משרד האוצר

קרן סינואני


- פקע"ר רמ"ד אוכלוסייה, משרד הביטחון

רפ"ק אבי פרנקל

- עוזר יועמ"ש משטרה

יהודה סלמון


- סגן ראש אק"מ, המשרד לביטחון פנים

רבקה ויסברג

- האגף לשירותים אישיים וחברתיים, משרד הרווחה

יהודה משי זהב

- יו"ר זק"א

מרדכי אריה פלדשטיין
- מנכ"ל זק"א

יועצת משפטית:
מרב תורג'מן

יועצת כלכלית:

סמדר אלחנני

מנהל הוועדה:
טמיר כהן

קצרנית:

יפה קרינצה

מעמדו של ארגון ההצלה זק"א

היו"ר יעקב ליצמן:


בוקר טוב, אני פותח את הישיבה, הנושא שלנו הוא ארגון זק"א.  בזמנו עזרתי כדי שיקבלו תקציב מהממשלה. חשבתי שצריך לעזור להם כי זה ארגון חשוב. החשב הכללי במשרד האוצר אמר שצריך להכין קריטריונים, הם הכינו אותם אבל זה לא התקדם עד לרגע זה, זה כבר כמה חודשים. לכן ביקשתי לזמן את הדיון הזה, אני רוצה לשמוע מנציג החשב הכללי איפה עומדים הדברים. 

לירן שטרן:

הייתה לנו בעיה מסוימת, משום שלא היו בידי זק"א נתונים של האנשים שהועברו. אנחנו מבינים את הבעייתיות בזה, ובהתאם לאישור הלשכה המשפטית נעביר.

היו"ר יעקב ליצמן:


זק"א העבירה למכון את השמות. יש בעיה במכון.

ניסן סלומינסקי:

 מה אומרת ההצעה? שלא יצטרכו את המכון?

היו"ר יעקב ליצמן:


אני לא רואה שנותנים את הכסף. מדובר על סכום חד-פעמי, וכולנו חושבים שזק"א צריכה לקבל אותו. חפשנו דבר חוקי שאפשר לעשות, ואני שמח שהגיעו למסקנה, גם על דעת היועצים המשפטיים, שאפשר להגיע לדרך חוקית. 

ניסן סלומינסקי:

 זה עדיין שייך ל-2006.

היו"ר יעקב ליצמן:


כן. 

ראובן ריבלין:

הוא יקבל את זה ב-2007. אנחנו נכווינו כבר. החלטנו על אותו סיוע, שהציבור רוצה לתת לזק"א בגלל פעילותו החשובה, שאין אחר שעושה אותה. זה ארגון שאנחנו צריכים לברך יום-יום שהם נמצאים, מה היינו עושים אם לא. החלטנו להעביר להם, בהסכמת אגף התקציבים, מיליון וחצי שקלים. באוצר, כדי שלא יהיו תקדימים לא טובים, מתחילים לייצור אחרי זה כל מיני קריטריונים, כדי שהדברים יעלו בקנה אחד עם העבודה ועם הסדר. אבל כאשר העניין הזה הופך להיות לאיזשהו משחק, שאגף התקציבים מסכים, יחד עם הממשלה, מתוך ידיעה שהחשב הכללי אחר כך יקבע כל מיני תנאים והתניות שיהפכו את כל ההחלטה פלסתר, אני רוצים להגיד - - - 

לירן שטרן:

לא הייתה כוונה כזו.

ראובן ריבלין:

אף פעם לא הייתה כוונה כזאת, תמיד הייתה תוצאה כזאת. אני שואל אותך, אני רוצה להבין באיזה תאריך, תוך כמה שעות, תוך כמה ימים, מקבלים את הכסף?

לירן שטרן:

הבטחנו לחבר הכנסת ליצמן שבשבוע הבא נעדכן - - - 

היו"ר יעקב ליצמן:


אמרתי שאני צריך להוסיף משהו; כפי שנהוג בוועדה, ביום רביעי נקיים מעקב. אם אקבל הודעה שזה סודר אין צורך בישיבה ונבטל אותה. אם לא יסודר, אני מודיע שביום רביעי, באותה שעה, נקיים דיון נוסף. 

ראובן ריבלין:

אם אתם רוצים שנגדיר את זה ככספים קואליציוניים, על דעת הקואליציה הכללית של הכנסת, פה אחד – נעשה זאת. אנחנו רוצים שהדבר הזה יסתיים. לא מדובר במצב שאנחנו מנסים תעלול, החלטנו כולנו שאת הדבר הזה צריך לתת בדין. 

אברהם מיכאלי:


האם אותו חסם שקיים היום יוסר?

היו"ר יעקב ליצמן:


לדעתי, יש היום התקדמות. אבל היות שאנחנו לא יודעים שזאת התקדמות עד שלא סופרים את הכסף - אנחנו אומרים בתפילה: "יראו עינינו וישמח ליבנו" – אנחנו רוצים גם לראות את זה. אני מקווה שעד יום רביעי זה יסודר. 

ראובן ריבלין:

אחרי, שבעזרת השם, הכסף יימסר, אני מציע לזק"א להתנהג בצורה כזאת שגם בפעם הבאה נוכל לעזור להם. 

היו"ר יעקב ליצמן:


תודה רבה, אני נועל את הישיבה. 

הישיבה ננעלה בשעה 10:40.
